b'\n_START_ARTICLE_\nEduardas Lemanas\n_START_SECTION_\nBiografija\n_START_PARAGRAPH_\nGim\xc4\x97 ir augo karo gydytojo \xc5\xa1eimoje, nuo ma\xc5\xbeens dom\xc4\x97josi biologija. Dar b\xc5\xabdamas gimnazistu, vasaros atostog\xc5\xb3 metu gyveno pas gimines Kalkuon\xc4\x97s dvare (prie Gryvos) ir keliaudavo po apylinkes. Savo b\xc5\xabsimam herbariumui rinko augalus, kuriuos v\xc4\x97liau suklasifikavo ir apra\xc5\xa1\xc4\x97. Augmenija tirta ne tik latvi\xc5\xa1kuose Brunen\xc4\x97s, Skrudalienos, Salienos, Lielborn\xc4\x97s bei Kulpini\xc5\xa1ki\xc5\xb3 kaimuose, bet ir \xc5\xa1iuolaikin\xc4\x97s Lietuvos teritorijoje \xe2\x80\x93 Sm\xc4\x97lyn\xc4\x97je, Naujadvaryje ir Tabare (vietov\xc4\x97s dab. Zaras\xc5\xb3 rajone)._NEWLINE_D\xc4\x97l materialini\xc5\xb3 paskat\xc5\xb3 nusprend\xc4\x97 studijuoti ne botanik\xc4\x85, o medicin\xc4\x85. 1864 m. baig\xc4\x99s Dorpato universitet\xc4\x85 atidar\xc4\x97 priva\xc4\x8di\xc4\x85 gydytojo praktik\xc4\x85 Latgalos miestelyje Varaklianuose. 1872 m. ved\xc4\x97 \xc5\xa0arlot\xc4\x99 Janentc ir po dviej\xc5\xb3 met\xc5\xb3 persik\xc4\x97l\xc4\x97 gyventi \xc4\xaf R\xc4\x97zekn\xc4\x99. \xc5\xa0is miestas kartu buvo ir gele\xc5\xbeinkelio mazgas, tod\xc4\x97l E. Lemanas laisvu nuo darbo laiku \xc4\x97m\xc4\x97 traukiniais keliauti po apylinkes ir tyrin\xc4\x97ti augalus. Kartais tai darydavo kartu su bendramin\xc4\x8diais: botaniku Johanu Klinge (1890 m. po Dauguvos up\xc4\x97s sl\xc4\x97n\xc4\xaf prie Kraslavos), su \xc5\xa1ved\xc5\xb3 paleobotaniku Alfredu Gabrieliu Nathorstu (1891 m. po R\xc4\x97zekn\xc4\x97s apylinkes). I\xc5\xa1 viso Eduardas Lemanas surinko ir apra\xc5\xa1\xc4\x97 net 1236 Latgaloje paplitusius augal\xc5\xb3 taksonus. Tyrim\xc5\xb3 med\xc5\xbeiaga buvo paskelbta Dorpato universiteto moksliniame \xc5\xbeurnale, 1895 m. i\xc5\xa1spausdinta atskira knygute (po met\xc5\xb3 i\xc5\xa1leistas ir papildymas)._NEWLINE_Be botanikos E.Lemanas trumpam buvo susi\xc5\xbeav\xc4\x97j\xc4\x99s ir archeologija \xe2\x80\x93 1872 m. jis kasin\xc4\x97jo senkapius Stirnien\xc4\x97je (prie Varaklian\xc5\xb3), apie tai  moksliniame \xc5\xbeurnale paskelb\xc4\x97 straipsn\xc4\xaf.'